# هولوكوست

|  |  |  |  |
| --- | --- | --- | --- |
|

|  |  |  |
| --- | --- | --- |
|  | هولوكوست |  |

 |
| ابادة الشعوب ، وجريمه ضد البشريه ، وتفرقه عنصريه   |
| ابادة الشعوب   |
|   |
|

---

 |
| جزء من | معاداة الساميه   |
| البلد |  الرايخ الالمانى   دولة كرواتيا المستقلة   |
| المكان | المانيا النازيه  مملكة ايطاليا  شانجهاى   |
| انتهى بتاريخ | 1945  |
|  |
| تعديل
 |

|  |
| --- |
|  لنك عشوائى |
| تصانيف | شوف كمان |
| مصطلحات | مهن جهاز| جوايز كل الليستات | سما (لاهوت) |

**الهولوكوست** (عبرى: שׁוֹאָה, نطق: /⁠ʃo⁠ˈʔa⁠/, "كارثه"/"نكبه") هى اباده جماعيه لليهود حصلت خلال الحرب العالميه التانيه اتقتل فيها سته مليون من اليهود الاوروبيين على ايد المانيا النازيه بقيادة الزعيم والقائد النازى أدولف هتلر و حلفائها. عدد قتلى الهولوكست كان دايما محل جدل كبير بين اللى بيأكدوا مقتل سته مليون يهودى وبين اللى بيشككوا فى عدد القتلى وبيقولوا ان اعداد القتلى اقل من كده بكتير.

دارت عمليات القتل فى كل اماكن المانيا النازيه والمناطق المحتله من قبل المانيا و مناطق حلفاء المانيا فى اوروبا.

ابتدت فتره الهولوكوست سنة 1933 لما وصل الحزب النازى بقيادة أدولف هتلر للسلطه فى ألمانيا. وانتهت الحقبه دى فى مايو 1945، وده لما غلبت دول الحلفاء المانيا النازيه فى الحرب العالميه التانيه.

مارس النظام النازى عمليات الاضطهاد والقتل الممنهج مع حلفائه والمتعاونين معاه. وصلت عمليات الاباده ذروتها بين اعوام 1941 و1945 بعد اصدار الحل الاخير. كان اضطهاد وقتل اليهود جزء من مجموعة اوسع نطاقا لأعمال الاضطهاد والقتل الممنهجه اللى نفذت بحق كتير من المجموعات العرقيه والسياسيه المختلفه.

## الوسايل

الهولوكوست بيعتبرها كتير من الباحثين واحده من اكتر عمليات الاباده الجماعيه تنظيما وتعقيدا فى التاريخ الحديث. النظام النازى كان عنده سجلات دقيقه جدا باسامى الناس اللى كانو مستهدفين، و كمان ارقام مفصله عن اللى تم ترحيلهم او قتلهم.

من اشهر الوثائق فى الموضوع ده للى يتعرف بتلغراف هوفل، وهى برقيه بعتها هيرمان هوفل، اللى كان من القيادات المهمه فى عملية رينهارد، لقيادات نازيه عليا سنة 1942. عملية رينهارد كانت الخطه اللى هدفها ابادة يهود بولندا كجزء من الحل النهائى.

فى البرقيه دى اتذكرت ارقام الضحايا فى معسكرات اباده زى معسكر مايدانيك ومعسكر سوبيبور ومعسكر تريبلينكا.

المعسكرات دى كانت تحت اشراف هاينريش هيملر، قائد قوات الـ SS، واللى كان من اكتر الشخصيات نفوذ فى النظام النازى.

المؤرخ البريطانى ريتشارد أوفرى فى كتابه "حرب روسيا" اتكلم عن اساليب القتل اللى استخدمها النازيين، وشرح ازاى حصل تطور فى وسايل الاباده. فى البدايه استخدموا الاعدام بالرصاص، و بعد كده لجأوا لعربيات الغاز، وبعدين غرف الغاز فى معسكرات الاباده، باعتبارها من وجهه نظرهم اسرع فى تنفيذ القتل الجماعى.

الهولوكوست كانت من ضمن حمله منظمه بصوره كبيره استهدفت اليهود وغيرهم فى انحاء اوروبا اللى كانت تحت السيطره النازيه.

ومن ابشع الاماكن المرتبطه بالجرائم دى كان معسكر أوشفيتز بيركيناو، اللى حصلت فيه جرائم قتل جماعى وتجارب طبيه قاسيه. الطبيب النازى جوزيف منغليه كان معروف بتجاربه اللى مش انسانيه، بالخصوص على التوائم، و كمان تجارب زى محاولات تغيير لون العين، وتجارب الملاريا، والتجميد، ومنع الحمل.

## المعتقلات الجماعية

بداية من سنة 1933 ابتدا النازيين فى تشكيل عدد كبير من معسكرات الاعتقال، واللى كانت بتضم اعداد ضخمه من البشر فى مساحه صغيره جدا من الارض، علشان كده اتسمت معسكرات تركيز او معسكرات تكثيف. الهدف الاساسى منها فى الاول كان سجن المعارضين السياسيين وكل اللى النظام شايفهم غير مرغوب فيهم. مع نهايه سنة 1939 كان فيه 6 معسكرات من النوع ده جوا ألمانيا، و خلال الحرب العالميه التانيه اتبنت معسكرات تانيه كتير فى دول اوروبيه خضعت لسيطرة ألمانيا.

معسكرات التكثيف دى كانت بتضم يهود، وشيوعيين، وبولنديين، واسرى حرب، وغجر (روما)، واتباع طائفة شهود يهوه، و كمان اشخاص اعتبرهم النظام مثليين جنسيا. المعتقلين كانو بيتجبروا على الشغل القسرى فى ظروف قاسيه جدا، واتعملت عليهم كمان تجارب علميه وطبيه من غير اى اعتبار لانسانيتهم.

بعد بدايه الحرب العالميه التانيه، وبالتحديد سنة 1941، اتأسس نوع تانى من المعسكرات واتسمى معسكرات الاباده او الموت. المعسكرات دى كانت متخصصه فى القتل الجماعى، سواء باستخدام الغاز السام او وسايل تانيه، و بعد كده كانت الجثث بتتحرق للتخلص منها.

بالاضافه للمعسكرات، النازيين انشأوا كمان اللى يتسما بالغيتو، وده كان منطقه سكنيه كبيره بيتم اجبار اليهود على العيش فيها تحت رقابه مشدده. المداخل والمخارج كانت تحت سيطرة النازيين بالكامل. من اشهر الامثله غيتو وارسو فى مدينة وارسو، واللى كان عايش فيه حوالى 380000 يهودى. الكثافه كانت عاليه جدا، لدرجة ان فيه اوقات كتير كان فيه غرفه واحده لتسع اشخاص. الالاف ماتوا هناك بسبب المجاعه وانتشار امراض زى التيفود. فى 19 يوليه 1942 اصدر هاينريش هيملر امر بترحيل اليهود من مناطق الغيتو دى الى معسكرات القتل.

جزء من القسم المخصص للستات فى معسكر أوشفيتز كان بيبين طبيعه الحياه القاسيه جوه المعسكرات. السجناء كانو بيرتدوا شاره على شكل مثلث مقلوب بالوان مختلفه، علشان يتم تمييزهم حسب الفئه او سبب الاعتقال. الشارات كانت معموله من القماش ومتثبته على هدوم المعتقلين، وده كان جزء من نظام تصنيف صارم فرضه النظام النازى عليهم.

وصل مجموع المعسكرات دى 47 معسكر 17 منها فى المانيا و9 فى بولندا و4 فى النرويج و2 فى هولندا، إستونيا، ايطاليا، فرنسا، 1 فى تشيكوسلوفاكيا، لاتفيا، النمسا، بيلاروس، أوكرانيا، لثوانيا، بلجيكا، وجزر الشانيل بين فرنسا والمملكه المتحده.

## القائمين بعمليات الهولوكوست

يوجد اعتقاد منتشر بين المؤرخين ان قطاع واسع من الجيش الالمانى، ومدنيين ألمان، و وحدات من الشرطه الالمانيه، والجيستابو، وميليشيات القوات الخاصه النازيه الـ«اس اس» اللى كان بيقودها هاينريش هيملر، وكبار المسؤولين فى وزارات الداخليه والعدل والنقل والخارجيه، و كمان بعض الاطباء الالمان اللى شاركو فى التجارب الطبيه وبرنامج القتل الرحيم المعروف باسم برنامج أكسيون تى 4، كل دول شاركو بدرجه او باخرى فى الهولوكوست. علشان كده صعب تحديد جهه واحده بس مسؤوله عن كل العمليات.

لكن الاعتقاد الغالب ان ميليشيات الـ«اس اس» كان ليها الدور الاكبر فى التنظيم والتنفيذ. من جوه التنظيم ده خرج حراس معسكرات الاعتقال والاباده، ومنهم تنظيم كان اسمه Totenkopfverbände، والكلمه الالمانى Totenkopf معناها جمجمه، و كان شعارهم جمجمه فوق عظمتين متقاطعين.

كمان خرج من الـ«اس اس» فرق القتل اللى اتسمت Einsatzgruppen، و معناها مجاميع المهمات. الفرق دى كانت بتتحرك ورا الجيش الالمانى فى شرق اوروبا، وطبقا لسجلاتهم هما نفسهم قتلوا اكتر من مليون شخص من اللى اعتبرهم النظام غير مرغوب فيهم.

مش الالمان بس اللى شاركوا، لكن كمان دول من دول المحور زى ايطاليا، كرواتيا، هنغاريا، وبلغاريا، واللى ساهموا فى ترحيل اليهود من اراضيهم لمعسكرات الاعتقال والاباده. فى رومانيا تم قتل حوالى 380000 يهودى بشكل مباشر. كمان بينيتو موسولينى ارسل الاف اليهود لمعسكرات الاباده.

الشخص اللى بيعتبره التاريخ المسؤول الاساسى عن اصدار التوجه العام لبدء عمليات الاباده هو أدولف هتلر، رغم انه مفيش وثيقه رسميه مباشره باسمه بتأمر بالاباده بشكل صريح. لكن فيه خطابات كتير ألقاها كان فيها تحريض واضح ضد اليهود وغيرهم. معظم التسجيلات والخطابات دى احتفظ بيها جوزيف غوبلز، وزير الدعايه فى العهد النازى.

بعد الحرب العالميه التانيه، اتعملت تجارب وابحاث نفسيه كتير علشان يفهموا ازاى انسان عادى ممكن ينفذ اوامر غير اخلاقيه. من اشهرها تجربه عالم النفس الامريكى ستانلى ميلغرام فى يوليه 1961. التجربه كانت بتختبر مدى استعداد الناس لطاعة اوامر سلطه و لو الاوامر مؤذيه. المشاركين كانو فاكرين انهم بيصعقوا شخص تانى بكهرباء كل ما يغلط، لكن فى الحقيقه مكنش فيه صعق فعلى، والشخص التانى كان بيمثل الصراخ.

نتيجه التجربه اظهرت ان عدد كبير من المشاركين كملوا تنفيذ التعليمات لمجرد ان الاوامر جايه من شخص بيظهر بمظهر السلطه. وده فتح باب نقاش واسع عن الطاعه، والمسؤوليه الفرديه، وازاى ممكن اشخاص عاديين يشاركو فى افعال خطيره لو حسوا انهم بينفذوا اوامر رسميه.

## ما بعد الحرب

مع تقدم قوات الحلفاء، تم تحرير أسرى معسكرات الاعتقال فى اوروبا، واتقدمت مساعدات أولية للناجين. اللاجئين اليهود اتجمعوا فى معسكرات عبور مؤقته، وبقت قضية مصيرهم موضوع مهم على الساحه الدوليه. ابادة اليهود أخدت مكانه كبيره فى محاكمات نورنبيرغ، حيث اتحاكم قادة النظام النازى بتهمة ارتكاب جرائم ضد الانسانيه.

بعد انتهاء الحرب، ابتدت محاولات محاكمة النازيين والمتعاونين معاهم وفق اطار قانونى، واتعملت عمليات تصفيه لبعض مجرمى الحرب النازيين فى دول مختلفة، سواء على ايد الناجيين أو الجنود. أهم القيادات النازيه اتحاكموا فى اطار محاكمات نورنبيرغ اللى أشرفت عليها دول الحلفاء.

فى المحاكمات دى اتوجهت تهم ارتكاب جرائم ضد الانسانيه لقيادات النظام النازى، وتم إعدام 12 متهم من كبار القاده. بشكل عام، تم إدانة حوالى 5025 مجرم حرب نازى بين 1945 و1949 فى المناطق الألمانية اللى كانت تحت سيطرة الولايات المتحده وبريطانيا وفرنسا.

المحاكمات شملت كمان قضايا مرتبطة بمعسكر أوشفيتز، ومعسكر داخاو، ومعسكر مايدانيك. بعض المتهمين اخدو أحكام مخففه بدعوى إنهم كانو بينفذوا أوامر، وده سمح ان بعضهم يرجع للحياه المدنيه بعد فترات قصيره.

فى اطار ملاحقة مجرمى الحرب، تم القبض على أدولف أيخمان، اللى كان مسؤول عن تنفيذ اللى يتسما بالحل النهائى. أيخمان كان مختبئ فى الارجنتين باسم مستعار، وتم نقله بعد كده الى إسرائيل حيث اتحاكم سنة 1961 واتحكم عليه بالاعدام.

## شوف كمان

* نازيه
* هتلر
* معاداة الساميه
* المانيا النازيه

## مصادر

 فيه فايلات فى تصانيف ويكيميديا كومونز عن: هولوكوست